Folketing
2004-02-17

Umiddelbart kunne Kristendemokraterne godt støtte lovforslaget, hvis det altså ikke lige havde været for den liberalisering, der finder sted i lovforslaget, af videregivelse af fortrolige oplysninger, der kommer til at gælde for koncernforbundne finansielle selskaber. Lige præcis det punkt i lovforslaget er vi imod. Vi mener, at en sådan videregivelse af fortrolige oplysninger bør ske med forudgående samtykke. Derfor kan jeg ikke i dag på partiets vegne give umiddelbar tilslutning til lovforslaget, selv om det ellers indeholder mange andre gode elementer, som jeg vil undlade at gentage her fra talerstolen i dag. Forbedringer, som vi selvfølgelig udmærket kan støtte. Men kernespørgsmålet for os og det, som vi vil kigge nærmere på i forbindelse med udvalgsarbejdet, er altså spørgsmålet om videregivelse af fortrolige oplysninger. Da flere partier også har tilkendegivet, at det er et problem for dem, håber vi, at regeringen har lyttet til de ord, der er sagt, for der synes faktisk ikke umiddelbart at være flertal for lige præcis den del af lovforslaget, og det er vi ganske udmærket tilfreds med.